Matera este un oraș relativ mic, cu 60 000 de locuitori, situat în regiunea Basilicata din sudul Italiei. Este capitala provinciei Matera și este cunoscută sub numele de „Città Sotteranea” (orașul subteran). În prezent, Matera este cunoscută în întreaga lume pentru centrul său istoric, cunoscut sub numele de „I Sassi”, care a devenit sit din patrimoniul mondial UNESCO în 1993. Deși a fost afectată de niveluri ridicate de sărăcie și de rate ridicate ale mortalității infantile până în anii 1950, Matera este, de asemenea, un bun exemplu de renaștere și regenerare urbană, care au început în anii 1960 și, în cele din urmă, au transformat orașul într-o capitală regională pentru agrement și cultură și o destinație pentru vizitatorii regionali.

Ulterior, ambele orașe au făcut obiectul unor măsuri de monitorizare: sub auspiciile Comisiei, scopul acestor măsuri a fost ca un juriu alcătuit din șapte experți independenți numiți de către instituțiile și organismele UE să verifice evoluția orașelor, să le ofere orientări privind punerea în aplicare și să asigure conformitatea cu programul și angajamentele pe baza cărora acestea au fost selectate. Reprezentanți ai orașelor Matera și Plovdiv au participat la două reuniuni oficiale de monitorizare, în octombrie 2016 și aprilie 2018. La sfârșitul procesului de monitorizare, juriul a făcut Comisiei recomandarea pozitivă de a acorda fiecăruia dintre cele două orașe un premiu în valoare de 1,5 milioane EUR, în onoarea Melinei Mercouri. Premiul – finanțat în cadrul programului „Europa creativă” – a fost acordat celor două orașe desemnate drept CEC în toamna anului 2018.

Acțiunea CEC are scopul de a scoate în evidență bogăția și diversitatea culturilor din Europa, precum și aspectele comune ale acestora, încurajând astfel o mai bună înțelegere reciprocă în rândul cetățenilor europeni. Aceasta este, de asemenea, menită să stimuleze dezvoltarea pe termen lung a orașelor, bazată pe cultură. În vederea atingerii acestor obiective, acțiunea CEC este menită să ajute orașele gazdă să îmbunătățească gama, diversitatea și dimensiunea europeană a ofertei lor culturale, să extindă participarea la cultură în rândul locuitorilor lor, să consolideze capacitatea sectorului lor cultural și să își sporească vizibilitatea internațională.

Raportul de față este prezentat în conformitate cu articolul 12 din Decizia nr. 1622/2006/CE a Parlamentului European și a Consiliului din 24 octombrie 2006 de stabilire a unei acțiuni comunitare în favoarea evenimentului „Capitala europeană a culturii” pentru anii 2007-2019 (denumită în continuare „decizia”), care prevede că, în fiecare an, Comisia asigură o evaluare externă și independentă a rezultatelor evenimentului „Capitala Europeană a Culturii” din anul precedent și prezintă un raport asupra acestei evaluări instituțiilor și organismelor UE relevante.

Cu toate acestea, bugetul alocat activității de evaluare (aproximativ 70 000 EUR în fiecare an), care este proporțional cu nivelul modest al finanțării UE furnizate direct de UE pentru fiecare CEC gazdă (premiul Melina Mercouri în valoare de 1,5 milioane EUR), nu permite efectuarea unui studiu privind imaginea anterioară („de referință”) și a unui studiu privind imaginea ulterioară („ex-post”). O consecință suplimentară a bugetului modest este aceea că procesul de colectare a datelor primare tinde să aibă un caracter mai degrabă calitativ decât cantitativ; deși datele calitative au în continuare o mare importanță în cadrul evaluării, lipsa unor surse de date diversificate se traduce printr-o fiabilitate mai redusă, de exemplu, în procesul de demonstrare a rezultatelor obiective și a efectelor CEC asupra extinderii participării la cultură.

Astfel cum s-a menționat în rapoartele sale anterioare, în ceea ce privește această dificultate, această propunere și decizia adoptată în cele din urmă de Parlamentul European și de Consiliu prevăd că înseși orașele desemnate – care sunt principalii finanțatori și beneficiari ai acțiunii CEC și care sunt mai bine poziționate pentru a avea date de referință și pentru a colecta date primare cu privire la impactul titlului – devin principalii realizatori ai procesului de evaluare. Pentru a ajuta orașele în acest exercițiu, Comisia a publicat orientări, care subliniază importanța efectuării de evaluări longitudinale și necesitatea unor valori de referință pentru măsurarea impactului.

Această nouă obligație impune orașelor desemnate CEC să efectueze – în locul Comisiei – o evaluare ex-post a anului pentru care li s-a acordat titlul; aceasta se va aplica doar titlurilor acordate începând cu 2020. Pe lângă aceste evaluări efectuate direct de către orașele care dețin titlul, Comisia va efectua, de asemenea, o evaluare globală care să cuprindă mai mulți ani CEC, permițând o mai bună măsurare a impactului pe termen lung al acțiunii CEC, astfel cum se indică în Decizia nr. 445/2014/UE.

De asemenea, merită subliniat faptul că rezultatele activităților locale de cercetare comandate de Plovdiv și Matera au fost incluse în evaluarea Comisiei ori de câte ori a fost posibil.

În concluzie, în pofida deficienței datelor cantitative și a altor dovezi independente, Comisia constată că dovezile colectate au un caracter suficient de solid pentru a sprijini evaluarea și diseminează evaluarea și deducțiile sale generale, considerate a oferi o imagine în ansamblu adevărată și în cunoștință de cauză a acțiunii CEC din 2019.

4.Principalele constatări

4.1.Relevanța

Potrivit constatărilor evaluării, obiectivele ambelor orașe CEC din 2019 au fost relevante pentru obiectivele acțiunii CEC, astfel cum sunt prevăzute în Decizia nr. 1622/2006/CE.

Programele Matera 2019 și Plovdiv 2019 au promovat diversitatea culturală și o mai bună înțelegere în rândul cetățenilor europeni, în special în ceea ce privește procesul, dar și în ceea ce privește conținutul.

În Matera, acest lucru s-a realizat prin implicarea a aproximativ 200 de artiști internaționali, prin punerea în aplicare a peste 1 000 de programe de mobilitate internațională, prin rezidențe artistice, prin integrarea evenimentelor internaționale în program etc. Programul și-a atins, de asemenea, obiectivele inițiale, astfel cum au fost exprimate în cererea inițială, în ceea ce privește schimbarea radicală a abordării orașului Matera față de cultură și rolul său pe scena culturală națională și europeană și (cel puțin parțial) stimularea unui proces de reînnoire culturală prin implicarea activă a operatorilor culturali locali și a cetățenilor (a se vedea punctul 4.3).

În ceea ce privește orașul Plovdiv, au fost instituite peste 130 de parteneriate cu organizații creative din Europa și un număr total de 80 de evenimente au avut o dimensiune transfrontalieră în 2019, un număr de patru ori mai mare decât numărul acestor evenimente în anul de referință 2017. Plovdiv și-a atins obiectivele de a-și diversifica în mod semnificativ oferta culturală printr-o prezență mai puternică a artiștilor europeni și internaționali, de a-și dezvolta capacitatea culturală (a se vedea punctul 4.3) și – într-o mai mică măsură – de a include mai bine comunitatea romă (o parte importantă a populației din Plovdiv) în viața culturală a orașului, în ciuda unor rezultate încurajatoare (a se vedea documentul de lucru însoțitor).

4.2.Eficiența

Per ansamblu, dovezile disponibile sugerează că CEC rămâne o acțiune a UE eficientă, care oferă o rentabilitate bună la nivelul Uniunii Europene pentru o investiție relativ modestă din partea acesteia: acordarea titlului în sine are un efect de pârghie semnificativ asupra sumei finanțării pe care orașele gazdă o alocă proiectării și realizării programului cultural CEC și reprezintă un generator important de interes și finanțare de la o gamă largă de părți interesate, inclusiv de la autoritățile locale, regionale și naționale și – în mai mică măsură în cazul orașelor gazdă din 2019 – de la contribuabili privați. În plus, valoarea absolută a premiului Melina Mercouri, care este singura contribuție monetară directă pe care orașele gazdă o primesc din partea Uniunii Europene, este modestă (1,5 milioane EUR pentru fiecare CEC) în comparație cu costurile globale ale unei acțiuni CEC: cheltuielile de funcționare ale CEC din 2019 au fost de aproximativ 54,8 milioane EUR pentru Matera și de 10,0 milioane EUR pentru Plovdiv.

La nivel de oraș, evaluarea concluzionează că atât Matera, cât și Plovdiv au întâmpinat dificultăți în ceea ce privește modalitățile de gestionare în perioada de pregătire. În ceea ce privește aspectele pozitive, a existat o distincție clară între rolurile și responsabilitățile în cadrul echipelor ambelor fundații responsabile cu punerea în aplicare a proiectului CEC. Acest lucru a asigurat, în cea mai mare parte, o punere în aplicare fără probleme a programelor CEC în anul pentru care s-a acordat titlul, odată ce dificultățile inițiale au fost depășite. Matera a colectat fonduri suficiente pentru a pune în aplicare un program cultural de mare amploare, în conformitate cu previziunile sale inițiale (54,8 milioane EUR, față de 52,3 milioane EUR în cererea sa). Situația a fost mai dificilă în Plovdiv, unde bugetul total (care acoperă operațiunile și infrastructura) a fost mai mic decât cel propus în cerere, în special din cauza contribuțiilor mai mici decât cele preconizate din partea sectorului privat și a municipalității, dar bugetul a fost totuși suficient pentru a realiza un program ambițios care a avut efecte pozitive legate de turism și de creșterea economică în oraș (a se vedea mai jos).

4.3.Eficacitate

Evaluarea ajunge la concluzia că cele două CEC din 2019 au avut o contribuție semnificativă la realizarea obiectivelor deciziei.

Ambele au prezentat programe culturale mai extinse, mai diverse, mai inovatoare și mai internaționale în comparație cu oferta culturală din anii precedenți.

Ambele au contribuit la extinderea accesului și a participării la cultură. În Matera, obiectivul inițial, și anume acela de a se asigura că o mare parte din numărul ridicat de evenimente organizate în 2019 au fost realizate împreună cu cetățenii din Matera, a fost atins. Publicul total este estimat la 500 000 de persoane. Dar, mai important, aproximativ 60 000 de cetățeni au fost implicați în procesul de creare în comun și în programul de consolidare a capacităților pus în aplicare de fundație. În Plovdiv, stimularea accesului și a participării la evenimente culturale a reprezentat, de asemenea, un element important al proiectului CEC, iar programul cultural a reușit să atragă 1 528 432 de persoane, inclusiv tineri din cartiere defavorizate și persoane în vârstă din orașe mai mici și sate din întreaga regiune Plovdiv.

Ambele acțiuni CEC au contribuit la consolidarea capacității culturale a sectoarelor culturale și creative. Acest lucru s-a realizat printr-o infrastructură culturală îmbunătățită (cartografierea a aproximativ 400 de locuri și spații care ar putea fi utilizate pentru evenimente culturale în Matera) sau prin programe specifice de consolidare a capacităților (4 900 de participanți au beneficiat de platforma educațională multianuală gestionată de Fundația Plovdiv 2019).

În plus, CEC a contribuit la conturarea mai fermă a profilului internațional al ambelor orașe. În Plovdiv, aproximativ 9 % dintre persoanele care au participat la evenimente legate de CEC au fost vizitatori internaționali. Matera 2019 și programul său cultural au fost discutate în aproape 58 000 de articole în ziare și reviste naționale și internaționale și în aproximativ 1 300 de reportaje radio și TV.

Se preconizează un impact pozitiv în ceea ce privește moștenirea CEC în ambele orașe, deoarece s-au depus eforturi semnificative pentru a menține ritmul după 2019, deși planurile au fost puternic afectate de pandemia de COVID-19 la începutul anului 2020.